Vermiste Port St. Johns-vrou se liggaam gevindPamela Burns Kapt. Mduduzi Godlwana, woordvoerder van die polisie, het aan Maroela Media bevestig dat Burns se liggaam naby die Rosedale-nedersetting buite Mthatha gevind is. Volgens die Herald Live is Burns se halfnaakte liggaam deur ŉ verbyganger sowat 500 m van die Mthatha-dam gevind. Maroela Media het vroeër berig dat Burns se motor, wat ook sedert Vrydagaand vermis was, Saterdag in Mthatha gevind is nadat dit in ŉ ongeluk betrokke was. Die motor het nie meer die oorspronklike nommerplaat opgehad nie. ŉ Man wat in die motor was, is in hegtenis geneem. Die verdagte het glo ŉ tweede verdagte uitgewys, maar laasgenoemde is ná ondervraging vrygelaat. Die man wat in die motor gevind is, het glo aan polisiebeamptes erken dat hy Burns vermoor het. Die Daily Dispatch het vroeër berig dat Burns se seun agtergekom het sy ma word vermis nadat daar glo Saterdag by twee verskillende geleenthede gepoog is om geld van haar bankrekening te onttrek.